​For første gang konfronterer Zandra Berthelsen en af de mænd, der forgreb sig på hende, da hun var barn. Hun vil vide, om han angrer.

Cigaretrøgen snor sig op omkring Zandra Berthelsens ansigt, mens hun spadserer frem og tilbage foran en af villakvarterets høje, lysegrønne hække.

Hun tager sig nogle dybe indåndinger.

På den anden side af hækken bor Gerhard Trip.

En af de 14 mænd fra Tøndersagen, som betalte med penge, pizza eller alkohol for at forgribe sig seksuelt på Zandra, da hun var blot 10 og 11 år gammel.

Selvom det nu er 11 år siden, at hun blev lejet ud af sin far, så husker Zandra Berthelsen tydeligt Gerhard Trip.

- Jeg kan huske alting. De ting, han tog med, de ting, han gjorde. Jeg husker det hele, som var det i går. For han var der en del gange, siger Zandra Berthelsen.

Gerhard Trip var venner med Zandra Berthelsens far, havde dyrket sex med hendes mor, og blev i 2006 idømt to år og tre måneders fængsel for at have misbrugt Zandra fem gange - såkaldt anden kønslig omgang end samleje.

- Jeg vil sgu gerne vide, hvorfor han gjorde det. Og om han aldrig tænkte over, at jeg var et barn, siger Zandra Berthelsen.

Jeg håber, de fortryder

Sammen med TV 2’s journalist, Anders Lomholt, er Zandra Berthelsen rejst tilbage til Sønderjylland.

Her bor mange af dem, der engang var tæt på Zandra Berthelsen. Blandt andre pædagoger og legekammerater, men også mange af de gerningsmænd, der forgreb sig på hende.

Jeg mener jo ikke, at det har været overgreb i den forstand, Gerhard Trip, pensionist

Nogle af dem har Zandra Berthelsen sat sig for at opsøge for at få svar på, hvordan det dengang kunne gå så galt.

- Det vil helt klart være rart at få at vide, at de er kede af det. Eller at de angrer. At de kan se, at det, de har gjort, var forkert. Det ville give en eller anden form for ro, siger hun.

For første gang nogensinde skal Zandra Berthelsen konfrontere én af sine mange gerningsmænd.

Ligesom Zandra Berthelsens far vil mange af gerningsmændene ikke sige noget til kamera, da TV 2 kontakter dem i forbindelse med anden del af Station 2-dokumentaren om ”Pigen fra Tøndersagen”.

Men der er undtagelser.

En af dem er den nu 85-årige Gerhard Trip. Han har forinden sagt til TV 2's journalist, Anders Lomholt, at han er parat til at møde Zandra Berthelsen og tale med hende foran et kamera.

Derfor er Zandra Berthelsen – sammen med Anders Lomholt - på vej ind i hans hus.

Din far havde jo lært dig det

- I kan da sætte jer på sofaen derhenne.

Gerhard Trip peger på en brun og grøn-stribet sofa i hjørnet af stuen, hvor Zandra Berthelsen sætter sig sammen med Anders Lomholt.

Der er gået 11 år, siden den 85-årige pensionist sidst så Zandra Berthelsen. Nu sidder de to over for hinanden med et sofabord imellem sig.

Gerhard trip blev i 2006 idømt for at have misbrugt Zandra fem gange Foto: TV 2

Gerhard Trip lægger ud med at sige, at han synes, dommen mod ham var uretfærdig.

- Jeg mener jo ikke, at det har været overgreb i den forstand, siger han og fortsætter:

- Du bestilte mig jo til det. Det var, fordi du ringede, og sagde, at jeg skulle komme.

Sådan gjorde vi Station 2 kom i februar i kontakt med Zandra Berthelsen, som nu for første gang står frem på tv og fortæller om sin fortid og om det sit liv i dag. Station 2 har fulgt hende et halvt år med kamera og imens været i kontakt med flere af hendes behandlere, som respekterer hendes beslutning om at stå frem og vurderer, at hun trods sin belastede fortid er stærk nok til at håndtere de reaktioner, der måtte komme. Programmet bygger på research i sagsakter og aktindsigter samt talrige interviews med hende selv, centrale kilder i sagen og personer er tæt på hende i dag og dengang misbruget fandt sted.

Zandra Berthelsen har mange ubesvarede spørgsmål, og efter kort tid i sofaen starter hendes spørgsmålsrække:

- Så du kan godt lide at være sammen med piger på 10 år, spørger hun.

- Det tog jeg som en selvfølge. Det var jo det, jeg var bestilt til jo...

- Hvad tænkte du på, da du tog ud til mig? Du kunne jo godt se, at jeg ikke var særlig gammel. Hvorfor gjorde du det?

- Jamen, det var jo… Du var jo vant til det jo… Eller… Din far havde jo lært dig det. Har han ikke det,spørger Gerhard Trip tilbage.

- Han har tvunget mig til at gøre det, svarer Zandra.

- Har han tvunget dig til det?

- Ja, det har han. Hvad tænker du om det?

- Ja, det ved jeg jo så ikke rigtig, hvad jeg skal svare til.

På spørgsmålet, om han ikke synes, at det er forkert at være sammen med unge piger, svarer han:

- Jo. Jo. Og så i min alder. Det er det da.

Jeg vil gerne vide, hvad der foregik... Altså, hvad du tænkte dengang, du gjorde det, insisterer Zandra.

Jeg slikkede dig kun jo. Det var ikke andet jo. Gerhard Trip, pensionist

- Jo, men jeg slikkede dig kun jo. Det var ikke andet jo.

Men hvorfor gjorde du det?

- Det var, fordi du var interesseret i det der jo, siger Gerhard Trip.

Mareridtene står i kø

Zandra fortæller sin gerningsmand, at oplevelserne fra dengang giver hende mareridt, og at hun på intet tidspunkt havde lyst til at gøre de ting, hendes far tvang hende til.

Anders Lomholt spørger Gerhard Trip, om han har det dårligt med det.

- Næh, det er jo feset ud af hovedet igen jo, siger han, men tilføjer, at han da nogen gange godt kan tænke over det.

- Jeg skulle jo nok være blevet hjemme...

I videoen herunder kan du se en del af Gerhard Trips forklaring til Zandra Berthelsen.

Gerhard Trip blev i 2006 idømt to år og tre måneders fængsel for at have misbrugt Zandra fem gange, da hun var 10 og 11 år gammel. Nu møder hun ham hjemme i hans stue.

Fuldstændig langt ude

Efter et kvarters samtale afbryder Zandra Berthelsen interviewet.

- Jeg har ikke mere, jeg vil spørge dig om. Jeg vil gerne ud og ryge en cigaret, siger hun.

Den 22-årige kvinde rejser sig fra sofaen og kommer hurtigt ud på fortorvet foran huset.

Zandra Berthelsen efter mødet med Gerhard Trip Foto: TV 2

Det er jo fuldstændig langt ude. Han kan ikke se, at han har gjort noget forkert Zandra Berthelsen

- Det er jo fuldstændig langt ude. Han kan ikke se, at han har gjort noget forkert, siger hun, mens hun tænder sig en ny cigaret.

- Han kan simpelthen ikke se det. Han sidder jo og siger direkte, at det var noget, jeg selv valgte. Han angrer slet ikke, siger hun og tilføjer:

- Der er åbenbart nogen, der er sådan. Det må man konstatere… Det siger mere om dem, end det gør om andre.

Modigt at møde Gerhard

Det er dog ikke alle gerningsmændene, der er som Gerhard Trip.

TV 2's Anders Lomholt har været i kontakt med en række af de 14 mænd, der blev dømt, og flere giver udtryk for, at de fortryder, og at de er flove over det, de har udsat Zandra Berthelsen for.

En af dem medvirker i et anonymt interview i dokumentaren om Zandra.

Jeg er meget ked af det. Undskyld, jeg har begået en fejl. Undskyld Anonym gerningsmand

- Jeg er meget ked af det. Undskyld, jeg har begået en fejl. Undskyld, siger han.

For Zandra Berthelsen har mødet med fortiden ikke besvaret alle hendes spørgsmål. Alligevel har hun fået mere ro, siger hun:

- Jeg har fået en slags forklaring på, hvorfor tingene er gået, som de er. Jeg har lært rigtig meget om mennesker og om mig selv, og jeg tror, jeg er mere klar til at gå videre med mit liv nu.

Zandra Berthelsen siger også, at hun håber, at noget af den styrke, hun viser ved at stå frem og ved at konfrontere fortiden, kan smitte af på nogle af de mange piger eller drenge, der selv har været udsat for seksuelle overgreb:

- Man skal ikke skamme sig. For det kan aldrig være et barns skyld, at det er blevet udsat for overgreb fra voksne.

Gerhard Trip er kendt i lokalområdet for sin rolle i Tøndersagen, hvilket har ført til, at hans hus er blevet udsat for hærværk. Derfor har han i dag sikret sig ved at sætte projektører op, og han abonnerer på et vagtfirma.

Du kan se anden del af dokumentaren "Pigen fra Tøndersagen" på TV 2 i aften kl. 20.50 eller på TV 2 Play.